ΓΡΑΠΤΗ ΕΡΩΤΗΣΗ E-1512/96 υποβολή: Heidi Hautala (V) προς την Επιτροπή (17 Iουνίου 1996)

Θέμα: Προστασία του φυσικού σολομού της Βαλτικής

Η αύξηση και η διατήρηση των αποθεμάτων φυσικού σολομού της Βαλτικής απειλούνται σοβαρά. Η καταστροφή των προϋποθέσεων για ωοτοκία, η ρύπανση των θαλασσών και η υπερβολική αλιεία σολομού απειλούν την βιοποικιλότητα - διατήρηση των αποθεμάτων που ανανεώνονται με φυσικό τρόπο και της κληρονομικής τους πολυμορφίας - όσον αφορά τον φυσικό σολομό στην Βαλτική.

Προτίθεται η Επιτροπή να λάβει μέτρα για την προστασία του φυσικού σολομού στην Βαλτική κατά το διάστημα που αυτή θα ασκεί την προεδρία στην Επιτροπή για την Προστασία του Θαλασσίου Περιβάλλοντος στην Βαλτική (HELCOM) και ως μέλος της Διεθνούς Επιτροπής Αλιείας της Βαλτικής (IBSFC); Ίσως ο μόνος τρόπος προκειμένου να διασφαλισθεί η βιοποικιλότητα όσον αφορά τον φυσικό σολομό, είναι η πλήρης απαγόρευση όλων των μορφών αλιείας φυσικού σολομού για μια μεταβατική περίοδο διαρκείας, π.χ., δύο ετών.

Πώς σκοπεύει η Επιτροπή να διασφαλίσει τα μέσα συντήρησης για τους επαγγελματίες αλιείς της περιοχής της Βαλτικής όσο θα διαρκεί η μεταβατική αυτή περίοδος; Προτίθεται η Επιτροπή να αποζημιώσει τους επαγγελματίες αυτούς για τα εισοδήματα τα οποία θα απωλέσουν; Δεδομένου ότι στην Φινλανδία οι επαγγελματίες αλιείς θεωρούν ότι η διαδικασία για την υποβολή αίτησης καθώς και τα σχετικά με αυτήν έντυπα όσον αφορά την χορήγηση πόρων από τα διαρθρωτικά ταμεία της ΕΕ είναι πολύπλοκα, μεγάλο μέρος των προς διάθεση κονδυλίων απειλείται να μείνει αδιάθετο. Προτίθεται η Επιτροπή να απλοποιήσει τις διαδικασίες και να διασαφηνίσει τις οδηγίες της προς τις κατά τόπους αρχές;

Απάντηση της κ. Bonino εξ ονόματος της Επιτροπής (23 Iουλίου 1996)

Η Επιτροπή συμφωνεί με το Αξιότιμο Μέλος του Κοινοβουλίου ότι η κατάσταση των αποθεμάτων του άγριου σολομού στη Βαλτική είναι ανησυχητική. Αυτό είναι αποτέλεσμα σειράς παραγόντων, εκ των οποίων η ασθένεια Μ-74 και η αυξανόμένη παραγωγή εκτρεφόμενου σολομού είναι οι πλέον σημαντικοί.

Κατόπιν επιμελούς προπαρασκευαστικής εργασίας, η Διεθνής Επιτροπή Αλιείας της Βαλτικής Θάλασσας (ΙΒSFC) ενέκρινε, κατά τη διάρκεια της 21ης συνεδρίας τον Σεπτέμβριο 1995, τους στόχους διαχείρισης «της σταδιακής αύξησης της παραγωγής άγριου σολομού έως ότου ανέλθει τουλάχιστον στο 50% της φυσικής παραγωγικής ικανότητας κάθε ποταμού πριν από το έτος 2010, ώστε να επιτευχθεί καλύτερο ισοζύγιο μεταξύ του άγριου και του εκτρεφόμενου σολομού». Επιπλέον συμφωνήθηκε η στενή παρακολούθηση της συνολικής παραγωγής νεαρών σολομών, τόσο του εκτρεφόμενου όσο και του άγριου σολομού.

Ζητήθηκε η παροχή συμβουλών από το Διεθνές Συμβούλιο για την Εξερεύνηση των Θαλασσών (ICES) ως προς τις πλέον κατάλληλες επιλογές διαχείρισης για την επίτευξη του ανωτέρω στόχου. Οι συμβουλές του ICES πρόκειται να εξετασθούν κατά τη διάρκεια της 22ης συνεδρίας της IBSFC (16-20 Σεπτεμβρίου 1996).

Η Επιτροπή δεν έχει πεισθεί ότι η προτεινόμενη από το Αξιότιμο Μέλος του Κοινοβουλίου διετής αναστολή είναι ο πλέον κατάλληλος τρόπος εξασφάλισης της γενετικής βιοποικιλότητας των αποθεμάτων άγριου σολομού. Υπάρχει ένας μεγάλος πληθυσμός ενήλικων σολομών, προερχόμενων από εκτρεφόμενους σολομούς, που σήμερα περιπλανάται στη Βαλτική Θάλασσα ως συνέπεια των αυξημένων προγραμμάτων εκτροφής και της μείωσης των συνολικών επιτρεπόμενων αλιευμάτων (TAC) και ο κίνδυνος ανάμειξης εκτρεφόμενων με άγριους σολομούς συνιστά απειλή κατά της βιοποικιλότητας. Η Επιτροπή ως εκ τούτου πιστεύει ότι η αλιεία σολομού δύναται να διατηρηθεί σε ένα κατάλληλο επίπεδο, δεδομένου ότι χρησιμοποιούνται πλέον επιλεκτικές τεχνικές αλιείας.

Η μείωση των δυνατοτήτων αλιείας σολομού θα έχει επιπτώσεις για τους αλιείς. Η αλιευτική ικανότητα ανοικτής θάλασσας, η οποία αυξήθηκε σημαντικά κατά τη διάρκεια των τελευταίων δεκαετιών, θα πρέπει να μειωθεί σε επίπεδα συμβατά με TAC που δεν απειλούν τα αποθέματα του άγριου σολομού.

Για να εξασφαλισθεί η αποκατάσταση των αποθεμάτων άγριου σολομού στη Βαλτική Θάλασσα, η ομάδα ανεξάρτητων εμπειρογνωμόνων Lassen πρότεινε την παύση της αλιείας. Η Επιτροπή πρότεινε στο Συμβούλιο την κατά 30% μείωση της αλιευτικής ικανότητας των σκαφών για το 1999 και την περαιτέρω μείωση κατά 20% έως το έτος 2002. Η αρχική μείωση του 30% καθορίζεται ως στόχος της τέταρτης γενεάς των πολυετών προγραμμάτων προσανατολισμού για τους αλιευτικούς στόλους και χρηματοδείται από τον υφιστάμενο προϋπολογισμό του Χρηματοδοτικού Μέσου Προσανατολισμού της Αλιείας (ΧΜΠΑ), που περιλαμβάνει διατάξεις που αποσκοπούν στην άμβλυνση των κοινωνικών επιπτώσεων των διαρθρωτικών πολιτικών.

Όσον αφορά τις διαδικασίες, η Επιτροπή καταβάλλει τη συνολική ενίσχυση του ΧΜΠΑ στο κράτος μέλος, το οποίο είναι κατόπιν αρμόδιο για την τοπική διαχείριση και διανομή στους μεμονωμένους δικαιούχους.